*Projekts*

LATVIJAS REPUBLIKAS MINISTRU KABINETS

2019. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Noteikumi par atbilstības novērtēšanas institūciju novērtēšanu, akreditāciju un uzraudzību**

*Izdoti saskaņā ar likuma “Par atbilstības novērtēšanu” 13.panta pirmo daļu*

*un Vides aizsardzības likuma 39.panta ceturto daļu*

**I. Vispārīgie jautājumi**

1. Noteikumi nosaka:

1.1. nacionālās akreditācijas sistēmas darbību, kas ietver prasības akreditācijas procesā iesaistītajām institūcijām un personām;

1.2. atbilstības novērtēšanas institūcijas akreditācijas kārtību;

1.3. akreditēto atbilstības novērtēšanas institūciju darbības uzraudzības kārtību;

1.4. akreditētās sfēras paplašināšanas un sašaurināšanas kārtību;

1.5. akreditācijas zīmes paraugu.

2. Valsts aģentūra "Latvijas Nacionālais akreditācijas birojs" (turpmāk – aģentūra) Eiropas Savienības tiesību aktu izpratnē nacionālā līmenī darbojas kā nacionālā akreditācijas institūcija.

3. Aģentūra novērtē, akreditē un uzrauga:

3.1. inspicēšanas institūcijas;

3.2. pārvaldības sistēmu sertificēšanas institūcijas;

3.3. personāla sertificēšanas institūcijas;

3.4. testēšanas un kalibrēšanas laboratorijas;

3.5. testēšanas laboratorijas, kas darbojas medicīnas jomā;

3.6. produktu sertificēšanas institūcijas;

3.7. vides verificētājus;

3.8. prasmes pārbaužu organizatorus;

3.9. validēšanas un verificēšanas institūcijas.

4. Aģentūra savā tīmekļa vietnē publicē Eiropas un starptautisko akreditācijas organizāciju dokumentu sarakstus, kurus piemēro šo noteikumu izpildei (turpmāk – piemērojamie dokumenti).

5. Aģentūra šo noteikumu 3.punktā minētās atbilstības novērtēšanas institūcijas (turpmāk – institūcijas) novērtē, akreditē un uzrauga:

5.1 reglamentētajā sfērā saskaņā ar saskaņā ar Eiropas Parlamenta un Padomes 2008. gada 9. jūlija Regulu (EK) Nr. 765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr. 339/93 (turpmāk - Regula 765/2008) un atbilstoši kritērijiem, kas noteikti normatīvajos aktos par atbilstības novērtēšanu un saistošajiem piemērojamiem dokumentiem;

5.2. nereglamentētajā sfērā saskaņā ar Regulu 765/2008 un saistošajiem piemērojamiem dokumentiem.

**II. Aģentūras pienākumi**

6. Aģentūra savas darbības nodrošināšanai izstrādā institūciju novērtēšanas metodikas un procedūras, kas atbilst Regulas 765/2008 un piemērojamo dokumentu prasībām:

6.1. organizē un īsteno institūciju novērtēšanu, akreditāciju un uzraudzību;

6.2. atlasa un apstiprina tehniskos ekspertus un tehniskos vērtētājus, kas tiek iesaistīti institūciju novērtēšanas, akreditācijas un uzraudzības procesā, un iekļauj aģentūras ekspertu sarakstā;

6.3. izstrādā un nosaka tehnisko ekspertu un tehnisko vērtētāju atlases kritērijus;

6.4. izveido un uztur akreditēto institūciju sarakstu;

6.5. tīmekļa vietnē publicē to dokumentu sarakstu, kas institūcijām jāiesniedz aģentūrai, uzsākot novērtēšanas procesu;

6.6. izstrādā un publicē akreditācijas līguma paraugu tīmekļa vietnē;

6.7. tīmekļa vietnē publicē informāciju par šo noteikumu 24. un 25. punktā minētajiem lēmumiem.

7. Aģentūra nodrošina, ka institūciju novērtēšanu veic novērtēšanas grupa, kuras sastāvā tiek iekļauti aģentūras vadošie vērtētāji, tehniskie eksperti vai tehniskie vērtētāji ar atbilstošu kompetenci attiecīgajā jomā, ja dalība institūcijas novērtēšanas procesā nerada interešu konfliktu. Samaksa par ekspertu piesaisti tiek noteikta saskaņā ar apstiprināto maksas pakalpojumu cenrādi.

8. Aģentūras vadošie vērtētāji organizē un vada institūciju novērtēšanas procesu, kā arī atbild par novērtēšanas procesu atbilstoši piemērojamos dokumentos un Regulā 765/2008 noteiktajām akreditācijas prasībām.

9. Aģentūras piesaistītie tehniskie eksperti un tehniskie vērtētāji novērtējamajā jomā:

9.1. izskata institūciju iesniegtos dokumentus;

9.2. novērtē institūcijas atbilstību šo noteikumu 5.punktā noteiktajām prasībām;

9.3. sagatavo un iesniedz atzinumu par institūcijas atbilstību šo noteikumu 5.punktā noteiktajām prasībām;

9.4. pēc akreditācijas komisijas pieprasījuma sniedz informāciju par novērtēšanas rezultātiem;

9.5. sūdzību izskatīšanas ietvaros pēc aģentūras pieprasījuma sniedz aģentūrai informāciju par novērtēto institūciju;

9.6. ir tiesīgi iepazīties ar visu institūcijas novērtēšanai nepieciešamo informāciju.

10. Aģentūra savā tīmekļa vietnē izveido un uztur akreditēto institūciju sarakstu, kurā norāda vismaz šādu informāciju:

10.1. institūcijas akreditācijas numurs;

10.2. institūcijas nosaukums, juridiskā adrese un faktiskās darbības vietas adrese;

10.3. institūcijas aktuālā akreditācijas sfēra;

10.4. akreditācijas termiņš;

10.5. akreditācijas apturēšanas termiņš šo noteikumu 24.5. apakšpunktā minētajos gadījumos.

**III. Institūciju novērtēšanas kārtība**

11. Lai saņemtu akreditāciju vai veiktu izmaiņas akreditētajā sfērā, institūcija iesniedz aģentūrā iesniegumu, kam pievieno visus novērtēšanai nepieciešamos dokumentus, atbilstoši aģentūras tīmekļa vietnē publicētajam iesniedzamo dokumentu sarakstam.

12. Aģentūra, pamatojoties uz institūcijas iesniegumu par tās sākotnējo akreditāciju, slēdz ar institūciju līgumu, kurā nosaka pušu tiesības un pienākumus.

13. Ja institūcija nav iesniegusi visu nepieciešamo informāciju, aģentūra rakstiski pieprasa iesniegt trūkstošo informāciju, norādot termiņu dokumentu iesniegšanai.

14. Iesniegumu un tam pievienotos dokumentus institūcija iesniedz papīra formā, pievienojot identisku iesnieguma elektronisko versiju elektroniskā datu nesējā, vai elektroniskā formā. Elektroniskā formā iesniegtu iesniegumu paraksta ar drošu elektronisko parakstu saskaņā ar Elektronisko dokumentu likumā noteiktajiem nosacījumiem.

15. Institūciju novērtēšanas procesu neuzsāk ja:

15.1. institūcija nav iesniegusi pieprasīto informāciju aģentūras noteiktajā termiņā;

15.2. institūcija dokumentus nav noformējusi atbilstoši normatīvajos aktos noteiktajām dokumentu noformēšanas prasībām.

16. Aģentūra uzsāk institūcijas novērtēšanas procesu pēc visu nepieciešamo dokumentu saņemšanas un šo noteikumu 12. punktā minētā līguma noslēgšanas. Aģentūra neuzsāk novērtēšanas procesu, ja institūcija nav veikusi samaksu par attiecīgo novērtēšanas procedūru līgumā noteiktajā apmērā un termiņā.

17. Aģentūra rakstiski informē attiecīgo institūciju par novērtēšanas plānu un novērtēšanas grupas sastāvu. Institūcija triju darbdienu laikā var izteikt noraidījumu tehniskajiem ekspertiem vai tehniskajiem vērtētājiem, iesniedzot aģentūrā pamatotu rakstisku iesniegumu, norādot katra noraidītā eksperta vai tehniskā vērtētāja noraidījuma iemeslus. Aģentūra izskata institūcijas iesniegumu un, ja iesniegumu atzīst par pamatotu, apstiprina citus ekspertus vai tehniskos vērtētājus.

18. Novērtēšanas grupa novērtē institūcijas atbilstību šo noteikumu 5.punktā noteiktajām prasībām, saskaņā ar šo noteikumu 17. punktā minēto novērtēšanas plānu.

19. Novērtēšanas grupa izvērtē institūcijas iesniegtos dokumentus, nepieciešamības gadījumā apmeklē institūciju tās darbības vietās, novērtē institūcijas veikto praktisko darbību, sagatavo novērtēšanas pārskatu un ziņo akreditācijas komisijai par institūcijas atbilstību akreditācijas prasībām. Aģentūrai ir tiesības neapmeklēt institūciju, ja izmaiņas akreditācijas sfērā neietekmē institūcijas spēju veikt atbilstības novērtēšanas darbības.

**IV. Institūciju akreditācijas kārtība**

20. Akreditācijas lēmumus pieņem aģentūras izveidota akreditācijas komisija. Akreditācijas komisijas sastāvā iekļauj divas personas ar kompetenci vērtējamā jomā, kuras nav īstenojušas attiecīgo institūcijas novērtēšanas procesu.

21. Akreditācijas komisija ir tiesīga savā darbā pieaicināt institūciju, par kuras novērtēšanas rezultātiem tiek pieņemts lēmums, novērtēšanas procesā iesaistītos tehniskos ekspertus un tehniskos vērtētājus, kuri piedalās komisijas darbā ar padomdevēja tiesībām.

22. Akreditācijas komisija:

22.1. izskata institūcijas novērtēšanas dokumentus;

22.2. iepazīstas ar vadošā vērtētāja ziņojumu par institūcijas novērtēšanas gaitu;

22.3. izvērtē vadošā vērtētāja rekomendācijas pamatotību;

22.4. pieņem lēmumu par institūcijas akreditācijas statusu vai izmaiņām akreditācijas sfērā;

22.5. veic citus ar akreditācijas lēmumu pieņemšanu saistītus uzdevumus.

23. Akreditācijas komisijas locekļi ir tiesīgi:

23.1. uzaicināt uz komisijas sēdēm institūcijas pārstāvi, neatkarīgus ekspertus, aģentūras amatpersonas un darbiniekus, kā arī citas personas, ja tas nepieciešams pamatota lēmuma pieņemšanai;

23.2. pieprasīt un saņemt no aģentūras amatpersonām un darbiniekiem visu nepieciešamo informāciju, lai sekmīgi izvērtētu institūcijas novērtēšanas rezultātus un pieņemtu pamatotu lēmumu.

24. Pamatojoties uz novērtēšanas rezultātiem akreditācijas komisija var pieņemt šādus akreditācijas lēmumus:

24.1. piešķirt vai saglabāt akreditāciju, ja institūcija atbilst šo noteikumu 5.punktā noteiktajām prasībām;

24.2. nepiešķirt akreditāciju, ja institūcija neatbilst šo noteikumu 5.punktā noteiktajām prasībām;

24.3. paplašināt akreditācijas sfēru, ja novērtēšanas rezultātā ir konstatēts, ka institūcija atbilst šo noteikumu 5.punktā noteiktajām prasībām papildus pieteiktajā sfērā;

24.4. sašaurināt akreditācijas sfēru, ja institūcija neatbilst šo noteikumu 5.punktā noteiktajām prasībām attiecīgajā sfēras daļā vai institūcija nepilda akreditācijas nosacījumus konkrētā akreditācijas sfēras daļā, vai institūcija ir rakstiski izteikusi šādu lūgumu;

24.5. apturēt akreditāciju visā akreditācijas sfērā vai tās daļā uz laiku līdz sešiem mēnešiem, ja institūcija aģentūras noteiktajā termiņā nav novērsusi novērtēšanas laikā konstatētās neatbilstības, vai institūcija nepilda akreditācijas nosacījumus, vai ir rakstiski izteikusi šādu lūgumu. Ja institūcija akreditācijas apturēšanas laikā nav apliecinājusi tās atbilstību šo noteikumu 5. punktā minētajām prasībām, Aģentūra pieņem lēmumu atcelt tās akreditāciju vai sašaurināt institūcijas akreditācijas sfēru, ja akreditācija ir apturēta noteiktā akreditācijas sfēras daļā.

25. Akreditācijas komisija pieņem lēmumu par akreditācijas atcelšanu, ja pastāv kāds no turpmāk minētajiem apstākļiem:

25.1. institūcija neatbilst šo noteikumu 5.punktā noteiktajām prasībām;

25.2. institūcija aģentūras noteiktajā termiņā nav novērsusi novērtēšanas laikā konstatētās būtiskās neatbilstības, kas pie akreditācijas saglabāšanas rada draudus sabiedrības drošībai, indivīdu dzīvībai, veselībai vai ar likumu aizsargātajām interesēm vai konstatētās neatbilstības ir sistemātiskas un tās atkārtojas akreditācijas cikla laikā;

25.3. institūcija sistemātiski nepilda akreditācijas nosacījumus;

25.4. institūcija ir rakstiski izteikusi šādu lūgumu;

25.5. aģentūras rīcībā ir pierādījumi, ka institūcija**,** izmantojot akreditācijas statusu, ir veikusi krāpnieciskas darbības, slēpusi informāciju vai apzināti izplatījusi nepatiesu informāciju;

25.6. šo noteikumu 24.5.apakšpunktā minētajā gadījumā.

26. Akreditācijas atcelšanas gadījumā šo noteikumu 12.punktā minētais līgums zaudē spēku.

27. Lēmumu par akreditācijas saglabāšanu, ja tā nav saistīta ar atkārtotu novērtēšanu un izmaiņām akreditācijas sfērā, kā arī lēmumu par akreditētās sfēras sašaurināšanu, akreditācijas apturēšanu vai atcelšanu, ja institūcija ir rakstiski izteikusi šādu lūgumu, pieņem attiecīgajā akreditācijas jomā kompetenta aģentūras amatpersona, neiesaistot akreditācijas komisiju.

28. Akreditāciju pirmreizēji institūcijai piešķir uz četriem gadiem, atkārtoti – uz pieciem gadiem.

29. Ja institūcija novērtēšanas procesā nav iesniegusi nepieciešamos dokumentus, vai tā neievēro akreditācijas noteikumus tādā mērā, ka aģentūrai nav iespējams veikt tās novērtēšanu un tādējādi normatīvajos aktos noteiktajā termiņā nav iespējams pieņemt pamatotu lēmumu par institūcijas akreditāciju, aģentūra pieņem motivētu lēmumu par akreditācijas procesa izbeigšanu. Akreditācijas process arī tiek izbeigts, ja aģentūras rīcībā ir pārbaudāmi pierādījumi par institūcijas veiktām krāpnieciskām darbībām, nepatiesas informācijas sniegšanu vai informācijas slēpšanu, kas saistīts ar akreditācijas statusu.

30. Akreditācijas komisijas 24. un 25.punktā minētos lēmumus un šo noteikumu 27. punktā minētos aģentūras amatpersonu lēmumus aģentūra noformē administratīva akta veidā, kurus attiecīgi paraksta komisijas priekšsēdētājs vai aģentūras amatpersona.

31. Šo noteikumu 24. un 25.punktā minētos akreditācijas komisijas lēmumus un šo noteikumu 27. punktā minētos aģentūras amatpersonas lēmumus aģentūra izsniedz institūcijai piecu darbdienu laikā no to pieņemšanas Paziņošanas likumā noteiktajā kārtībā.

32. Aģentūra piecu darba dienu laikā no šo noteikumu 24. un 25.punktā minētā akreditācijas komisijas vai šo noteikumu 27. punktā minētā aģentūras amatpersonas lēmuma pieņemšanas dienas, publicē aģentūras tīmekļa vietnē informāciju par pieņemto lēmumu. Aģentūra pēc institūcijas pieprasījuma var izsniegt akreditācijas apliecību un tās pielikumu papīra veidā.

33. Gadījumos, kad akreditācijas sfērā vai akreditācijas statusā nav izmaiņas, jauna akreditācijas apliecība un tās pielikums netiek izsniegts. Spēku saglabā iepriekšējā akreditācijas apliecība un tās pielikums.

34. Akreditētās institūcijas to izdotajos atbilstības novērtēšanas dokumentos lieto šo noteikumu pielikumā noteikto akreditācijas zīmi, saskaņā ar aģentūras tīmekļa vietnē publicētajiem akreditācijas zīmes lietošanas noteikumiem. Akreditācijas zīmi ir tiesīgas izmantot vienīgi akreditētas institūcijas.

35. Akreditētas institūcijas izmanto akreditāciju vienīgi tiesiskos nolūkos un piešķirtajā akreditācijas sfērā, nenodarot kaitējumu aģentūras reputācijai, kā arī nelietojot atsauci uz akreditāciju maldinošā veidā.

**V. Akreditēto institūciju darbības uzraudzības kārtība**

36. Aģentūra, piešķirot institūcijai akreditāciju, izstrādā novērtēšanas programmu visam šo noteikumu 28. punktā minētajam akreditācijas ciklam, nodrošinot, ka visa akreditācijas cikla ietvaros aģentūra novērtē institūcijas atbilstību šo noteikumu 5.punktā minētajām prasībām visās darbības vietās un visā akreditācijas sfērā.

37. Institūcijas akreditācijas sfēras, atrašanās vietu, personāla vai citu izmaiņu, kas var ietekmēt institūcijas atbilstību šo noteikumu 5. punktā minētajām prasībām, gadījumā, aģentūra precizē novērtēšanas programmu.

38. Aģentūra uzrauga akreditēto institūciju darbību, ne retāk kā vienu reizi gadā, veicot plānotu uzraudzības novērtēšanu ievērojot šo noteikumu 17., 18. un 19. punktu un 36. punktā minēto novērtēšanas programmu.

39.Aģentūra ir tiesīga veikt ārpuskārtas novērtēšanu jebkurā no šiem gadījumiem:

39.1. tās rīcībā ir informācija par neatbilstībām akreditētas institūcijas darbībā. Šādā gadījumā aģentūrai vizīte nav iepriekš jāsaskaņo ar institūciju un aģentūra ir tiesīga pieaicināt tirgus uzraudzības iestādes pārstāvi;

39.2. institūcija ir izteikusi lūgumu veikt izmaiņas tās akreditācijas sfērā;

39.3. institūcija ir informējusi par izmaiņām tās darbībā, kas var ietekmēt tās atbilstību šo noteikumu 5.punktā minētajām prasībām, un izmaiņu ietekmi uz akreditācijas statusu nav iespējams novērtēt, neapmeklējot institūciju;

39.4. institūcija ir informējusi aģentūru par izmaiņām tās akreditācijas sfērā iekļautajās metodēs vai procedūrās;

39.5. citos gadījumos, kad nepieciešams apmeklēt institūciju, lai pārliecinātos par tās atbilstību akreditācijas prasībām.

40. Akreditētā institūcija pēc aģentūras pieprasījuma aģentūras norādītajā termiņā iesniedz visu uzraudzībai nepieciešamo informāciju, nodrošinot iespēju veikt novērtēšanu institūcijas darbības vietās un novērot institūcijas veikto praktisko darbību klātienē.

41. Ja akreditēta sertificēšanas institūcija beidz pastāvēt, tā rakstveidā informē par likvidāciju visas personas, kurām tā izsniegusi sertifikātu, un nodod sertificēto personu lietas tai akreditētai sertificēšanas institūcijai, kurā sertificētā persona nolēmusi pārreģistrēties. Sertificētā persona divu mēnešu laikā pēc minētās informācijas saņemšanas no likvidējamās sertificēšanas institūcijas iesniedz citā akreditētā sertificēšanas institūcijā iesniegumu par pārreģistrāciju un rakstveidā par to informē likvidējamo sertificēšanas institūciju. Jaunā akreditētā sertificēšanas institūcija mēneša laikā pēc minētā iesnieguma saņemšanas sertificēto personu pārreģistrē un izsniedz tai atbilstošu sertifikātu, par sertifikāta derīguma termiņu norādot sertificētajai personai iepriekš izsniegtajā sertifikātā norādīto sertifikāta darbības sākuma un beigu termiņu. Likvidētās sertificēšanas institūcijas izsniegtais sertifikāts ir spēkā līdz dienai, kad sertificētā persona saņem jaunās sertificēšanas institūcijas izsniegto sertifikātu, bet ne ilgāk kā trīs mēnešus no dienas, kad saņemta informācija par sertificēšanas institūcijas likvidāciju.

42. Ja akreditēta sertificēšanas institūcija beidz pastāvēt, tā normatīvajos aktos par valsts arhīviem noteiktajā kārtībā sertificēto personu lietas un spēkā esošo un spēku zaudējošo sertifikātu sarakstu nodod glabāšanā Latvijas Nacionālajā arhīvā.

43. Akreditācijas prasību izmaiņu gadījumā institūcijai ir pienākums ieviest savā darbībā izmaiņas Aģentūras noteiktajā termiņā.

**VI. Noslēguma jautājumi**

44. Atzīt par spēku zaudējušiem Ministru kabineta 2008. gada 16. decembra noteikumus Nr.1059 "Noteikumi par atbilstības novērtēšanas institūciju novērtēšanu, akreditāciju un uzraudzību" (Latvijas Vēstnesis, 2008, 201. nr.; 2010, 77. nr.; 2018, 42. nr.).

 45. Prasība attiecībā uz akreditācijas zīmes lietošanu saskaņā ar šiem noteikumiem stājas spēkā 2020.gada 1.jūnijā, līdz šim datumam prasības par akreditācijas zīmes lietošanu izriet no Ministru kabineta 2008. gada 16. decembra noteikumos Nr.1059 "Noteikumi par atbilstības novērtēšanas institūciju novērtēšanu, akreditāciju un uzraudzību" noteiktajām prasībām.

46. Noteikumi stājas spēkā 2019. gada 1. decembrī.

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens

Iesniedzējs:

Ministru prezidenta biedrs,

ekonomikas ministrs Arvils Ašeradens

Vīza:

Valsts sekretārs Ēriks Eglītis